ועדת הפנים ואיכות הסביבה, כנסת 15, פרוטוקול מספר 57, 2000-01-25 11:30

דוד אזולאי: אני מתכבד לפתוח את הישיבה.

דוד אזולאי: היום נקיים דיון על חיבורי החשמל בישובים הערביים במדינת ישראל.

דוד אזולאי: לפני כן, הייתי רוצה לנצל את ההזדמנות ששר התשתיות נמצא פה, ולאחל לו מזל-טוב ליום הולדתו.

דוד אזולאי: רבותיי, אנחנו מבקשים לקיים דיון בעקבות תלונות רבות שמגיעות לוועדה, של תושבים, ישובים וראשי מועצות, המתלוננים על כך שבבתים רבים שנבנו בשנים האחרונות אינם מחוברים לחשמל.

דוד אזולאי: הבעיה היא שהייתה הוראת שעה ובמשך שנה הבתים חוברו, ולמעשה מאז, הדבר הזה לא התחדש.

דוד אזולאי: ברשותכם, יש פה כמה נתונים על כך.

דוד אזולאי: הבעיה של חיבורי החשמל נובעת מכך שאנשים בעצם בונים ללא היתר, ואני לא כל כך מאשים אותם בזה, כי לצערי הרב ועדות התכנון וכל הנושא של תכנון ובניה במחוזות השונים אינם מאשרים את תכניות המיתאר.

דוד אזולאי: הישוב הערבי נוטה לכך שהמשפחה לא עוזבת את הישוב, כולם נשארים בישוב והתוצאה היא שהילדים מתחתנים ורוצים להמשיך לגור שם, ולא מאפשרים להם את הבניה.

דוד אזולאי: אני מכיר ישובים רבים שמחכים שנים רבות מאוד לאישור תכניות המיתאר.

דוד אזולאי: המצב הזה הוא מצב בלתי נסבל.

דוד אזולאי: הגיע הזמן, שמדינת ישראל תיתן על כך את הדעת.

דוד אזולאי: לא יתכן, שמצד אחד לא יאשרו תכניות מיתאר, לא יתנו היתרי בניה, ומצד שני, כאשר מדברים על בניה ולא נותנים להם היתרי בניה ואנשים רוצים להמשיך ולגור במקומות שלהם, באים ומתלוננים על בניה בלתי חוקית.

דוד אזולאי: אני לא רוצה לערב שמחה בשמחה, אבל הגיע הזמן שהגורמים הנוגעים בדבר יקבעו מדיניות ברורה, האם מאשרים בניה ללא היתר ומעלימים עין, או שמחליטים שצריך לתת היתרי בניה.

דוד אזולאי: אם מחליטים לתת היתרי בניה, אז בבקשה לזרז את ההליכים להכנת תכניות המתאר.

דוד אזולאי: הבעיה הרבה יותר קשה בישובים הבלתי מוכרים.

דוד אזולאי: אני אישית, ביקרתי בכמה ישובים כאלה ויש גם התכתבות בנושא על ישובים כמו ג'לאסה וכמאנות למיניהן, ששם הבעיות הרבה יותר קשות.

דוד אזולאי: ישנם ישובים שבהם יש גם בתי ספר שאינם מחוברים לחשמל.

דוד אזולאי: אני חושב שזאת פגיעה קשה באוכלוסייה ואני לא יודע למה עד היום גם משרד הפנים מעכב את האישורים.

דוד אזולאי: אני הבנתי שמשרד התשתיות, מבחינתו, ערוך לתת חיבורי חשמל.

דוד אזולאי: משרד הפנים משום מה לא מצא לנכון עד היום לנסות לפתור את הבעיה, כדי לאפשר את חיבורי החשמל.

דוד אזולאי: בשנת 1998, אישר שר התשתיות הקודם קרוב ל-5000 היתרים לחיבור בתים לחשמל, על פי רשימות שהוגשו.

דוד אזולאי: עד כמה שאני יודע, הרשימה הוגשה, אבל לא הספיקו לחבר את כל הבתים.

דוד אזולאי: בזמנו, הוקמה ועדת מרקוביץ', שהייתה בין אלה שהגישו דוח לממשלה בעניין הבניה הבלתי-חוקית במיגזר הערבי והדרוזי והממשלה אימצה את ההמלצות הללו, על מנת לאפשר את חיבורי החשמל.

דוד אזולאי: ב-1 למרץ 1998, ניתנה ארכה לשנה נוספת, והיא הסתיימה ב-1 למרץ 1999.

דוד אזולאי: מאז, אין חיבורי חשמל.

דוד אזולאי: אדוני השר, אנחנו מוצפים בפניות של ישובים רבים.

דוד אזולאי: אני יכול להראות לך כמה דוגמאות.

דוד אזולאי: למשל, קיבלתי מכתב מישוב כמו סכנין, יש פה התכתבות ענפה על הישוב ג'לאסה ואני מניח שאלה רק מיעוט הדוגמאות.

דוד אזולאי: אני יכול למנות מאות מקרים כאלה שפונים אלינו.

דוד אזולאי: יש בעיה נוספת בעניין הזה והיא: לפעמים, גם כאשר מאשרים את חיבורי החשמל, ישובים שנמצאים במועצות אזוריות, המועצה האזורית מתנגדת לכך שהבתים הללו יחוברו, ואז נוצר עימות בין התושבים לבין המועצות האזוריות.

דוד אזולאי: אני חושב, שמן הראוי שאדוני השר ייתן על כך את הדעת.

דוד אזולאי: אני לא יודע איפה זה נופל בין משרד הפנים למשרד התשתיות, אבל הבעיה היא בעיה כאובה, בעיה המונית, שאנחנו חייבים למצוא דרך לפתור אותה.

דוד אזולאי: במיוחד שכבר היה תקדים לכך.

דוד אזולאי: מדובר פה על חידוש הוראת שעה.

דוד אזולאי: אינני יודע אם זה "תקוע" אצלך במשרד או במשרד הפנים.

דוד אזולאי: יושבים כאן נציגי משרד הפנים.

דוד אזולאי: אני מניח שגם מבחינת חברת החשמל, ברגע שתצא הנחייה, הם יהיו מוכנים לבצע.

דוד אזולאי: יש בעיה נוספת עם חברת החשמל, כאשר התושב נדרש לשלם סכומים מאוד גבוהים על חיבורי חשמל, אבל אני מניח שזו בעיה משנית וכשנגיע לזה גם את זה נוכל לפתור.

דוד אזולאי: מיד אתן לחברי הכנסת לומר את דבריהם, אבל הייתי מבקש לשמוע לפני כן את נציגי משרד הפנים.

שרית דנא: אני לא כל כך יודעת מה מהות הדיון היום, כי אני לפחות הוזמנתי למחר, לישיבה אצל המנהל הכללי של משרד התשתיות.

שרית דנא: מחר תתקיים ישיבה שנושאה: הצעת חוק להארכת תוקף חוק אספקת חשמל, הוראת שעה.

שרית דנא: אני מניחה ששם ילובנו הנושאים.

שרית דנא: אני לא חושבת שיש התנגדות עקרונית להארכת תוקף הוראת השעה לתקופה מסויימת.

שרית דנא: ככל שיש עניינים של ניסוח ופרטים, הם ילובנו מחר אצל מר אפרתי.

שרית דנא: נדמה לי שבכך, מבחינתה של הממשלה, העניינים הסתיימו.

שרית דנא: כלומר, של הצעת חוק ממשלתי כראוי בעניין הזה.

שרית דנא: לכן, מבחינתי, הדיון הזה הוא התפרצות לדלת פתוחה.

דוד אזולאי: כלומר, במילים פשוטות את אומרת עכשיו שמחר את מקווה שהעניין ייגמר ונוכל לבשר...

שרית דנא: לפני שבועיים שלושה, הישיבה הייתה צריכה להתקיים והיא התבטלה מטעמים אישיים והיא נקבעה למחר.

דוד אזולאי: אנחנו מכירים דיונים שמתחילים ונמשכים על פני תקופות ארוכות.

שרית דנא: אין מניעה של משרד הפנים להארכה בתקופה מסויימת של תוקפו.

שרית דנא: ..

גדעון עזרא: למי יחברו חשמל?

שרית דנא: לא מונחת על שולחנה של הוועדה הזאת הצעה להרחיב את תחולתו של החוק.

גדעון עזרא: על זה הדיון.

שרית דנא: לא כך הבנתי מיושב ראש הוועדה.

שרית דנא: אם זה הדיון, אז בעניין הזה יושבת היום ועדה שמינה שר הפנים, בנושא הבניה הבלתי חוקית.

שרית דנא: מן הראוי לכבד אותה ולתת לה לסיים את עבודתה.

שרית דנא: היא החלה את עבודתה לפני חודש או חודשיים.

שרית דנא: היא תסיים את עבודתה בתוך 30 יום.

שרית דנא: יושבים בה נציגי כל הגורמים הנוגעים לעניין.

שרית דנא: היא תגבש המלצות ולפי זה נפעל.

שרית דנא: אסכם את דבריי בשני מובנים: אם מדברים על הארכת תוקפו של חוק אספקת חשמל, הוראת שעה...

דוד אזולאי: אני מדבר כרגע על הארכת תוקף הוראת השעה לחיבורי החשמל.

דוד אזולאי: אני לא מדבר כרגע על הבניה הבלתי חוקית.

דוד אזולאי: על נושא זה נקיים דיון נפרד.

שרית דנא: אם אדוני מדבר על תוקפו של חוק אספקת חשמל, מחר ב-17:00 מתקיים דיון אצל מר אפרתי.

שרית דנא: אין למשרד הפנים התנגדות עקרונית להארכת תוקפו של החוק הזה.

שרית דנא: התקופה והפרטים יסוכמו מחר, אצל המנהל הכללי וזה נראה לי הפורום המקצועי המתאים.

שרית דנא: זו המדיניות ואלה הפרטים.

דוד אזולאי: אני שמח לשמוע זאת והלוואי ואכן הדברים יאושרו מחר ונוכל לבשר על כך לתושבים הערביים במדינת ישראל.

ג'אפר פארח: אני חושב שיש שתי בעיות: הסיפור הזה לא חדש והוראת השעה תקועה כבר ממרץ 1999.

ג'אפר פארח: היא נסתיימה ולא הייתה הארכה והיה אפשר להאריך אותה.

אברהם לאטי: עד ספטמבר 1999.

אברהם לאטי: בגלל הבחירות האריכו את התקופה בחצי שנה.

ג'אפר פארח: אני חושב שהמסלול שמדובר פה עליו ייקח יותר זמן.

ג'אפר פארח: אני חושב שאין מניעה שחברי הוועדה שרוצים להעביר את הצעת החוק הזאת יגישו אותה גם באופן פרטי וגם שהממשלה תודיע שהיא לא מתנגדת להצעת החוק.

ג'אפר פארח: דבר נוסף שתקוע הוא: אנשים שקיבלו הודעה לפי הוראת השעה שאפשר לחבר אותם ושיש כל מיני התנגדויות נגדם.

ג'אפר פארח: מדובר גם באנשים ששילמו לחברת החשמל כסף.

ג'אפר פארח: אני חושב שאלה שתי סוגיות שצריך לטפל בהן.

דוד אזולאי: לגבי סוגיה אחת הבעיה נפתרה.

דוד אזולאי: אני חושב שחבל לדוש בזה.

דוד אזולאי: אם ישנה בעיה ספציפית של אנשים ששילמו, ולמרות ההוראות חברת החשמל לא מוכנה לחבר אותם או שיש עיכובים, על כך הייתי מבקש לשמוע.

האשם סועאד: אני נציג שכונת ג'לאסה מכפר כמאנה.

האשם סועאד: שכונת ג'לאסה לא מחוברת לחשמל וחברי ג'אפר הקדים אותי, כי עכשיו אמר יושב ראש הוועדה שהוראת השעה הייתה בתוקף עד ה-1 למרץ ומישהו תיקן פה שזה עד ה-1 לספטמבר.

האשם סועאד: אני שילמתי לחברת החשמל ביוני 1998.

האשם סועאד: זה דבר מתועב.

האשם סועאד: שילמתי מקדמות על פי אותה הוראת שעה שהייתה בתוקף דאז.

האשם סועאד: כלומר, לגבי אותם בתי אבן שנבנו בכלל כשלא היה חוק תכנון בניה במדינת ישראל.

האשם סועאד: עשיתי את זה על פי מה שאמרו לי בחברת החשמל בסניף המקומי בכרמיאל.

האשם סועאד: אמרו לי: תיקח מודד שיעשה לך תכנית ותסמן את הבתים ואת הגישה ותעשה מה שצריך ותביא לנו תצהירים שחתומים על ידי עורך דין, כפי שעשית בכפרים אחרים וחיברת בתים לחשמל.

האשם סועאד: ואילו לי, לביתי, קיבלתי פתאום מכתב מחברת החשמל שאומר שעקב פניה של מוסדות תכנון של המועצה המקומית משגב, אתה צריך לקבל מהם אישור.

האשם סועאד: אז אני פונה למשגב ואומר להם: אתם נוסדתם בכלל בשנת 1981.

האשם סועאד: אתם לא יכולים להעיד מתי הבית הזה נבנה.

האשם סועאד: ואז, על פי הנחייה של היועץ המשפטי של משרד התשתיות, אי אפשר לחבר אותי לחשמל.

האשם סועאד: אני תקוע עם אותה הוראת שעה גם כאשר הייתה בתוקף.

האשם סועאד: שילמנו מקדמות ואני מבקש שהדבר יזכה לטיפול ספציפי, כמובן במקביל...

דוד אזולאי: למה המועצה האזורית מתנגדת?

דוד אזולאי: יש סיבה לכך?

האשם סועאד: לא, היא זורקת את הכדור לכיוון משרד התשתיות.

האשם סועאד: הם אומרים שעל פי הנחיה של היועץ המשפטי במשרד התשתיות, אי אפשר לחבר בית שאין לו היתר.

האשם סועאד: אבל הבית הזה נבנה בכלל לפני החוק, על פי אותה הוראת שעה.

דוד אזולאי: אני יודע שיש מכתב של הממונה על המחוז מר יגאל שחר, שפנה בעניין הזה למר ארז קרייזלר וביקש ממנו לבדוק את העניין.

האשם סועאד: אדוני, מר ארז קרייזלר עושה מה שבא לו ומה שבראש שלו.

יורם ברונדשטיין: אני מהמשרד לתשתיות לאומיות ואני ממונה בין הייתר על חיבורים לרשת החשמל.

יורם ברונדשטיין: אני רוצה להסביר את כל הנושא של הרשימות או הבתים המורכבים: חלק מהבתים, היו בשלבי הליכים של הבדיקה במסגרת חוק אספקת החשמל.

יורם ברונדשטיין: כאשר תוקף החוק פג, הם נשארו באמצע וברגע שתהיה הוראת שעה נוכל להשלים.

דוד אזולאי: אתה יודע כמה בתים חיברו?

יורם ברונדשטיין: אושרו כ-5000.

דוד אזולאי: את זה אמרתי.

דוד אזולאי: אבל כמה חוברו מתוך ה-5000?

יורם ברונדשטיין: מתוך ה-5000 חוברו כ-3000 בפועל.

יורם ברונדשטיין: יש עוד כ-1000 שנתקעו בגלל שהחוק פג וברגע שהוא יושלם יוכל שר התשתיות הלאומיות לחתום ולאשר אותם בלי בעיות מיותרות.

איוב קרא: בגלל שהוראת השעה פגה לא בגלל שהחוק פג.

יורם ברונדשטיין: החוק הוא בגדר הוראת שעה.

יורם ברונדשטיין: יש בתים שחוק אספקת החשמל לא חל עליהם.

יורם ברונדשטיין: אבל, חשבנו בשלב מסויים, שאם הם נבנו לפני...

דוד אזולאי: למה הוא לא חל עליהם?

יורם ברונדשטיין: בחוק יש מספר קריטריונים כדי לקבוע אם אפשר לחבר בתים או לא לחבר.

יורם ברונדשטיין: בין הייתר, הבתים צריכים להיות קיימים משנת 1986, שלא יהיו עליהם צווי הריסה, אין להם תוספת של בניה בלתי חוקית לאחר ה-1/1/87 ודברים כאלה.

יורם ברונדשטיין: יש קבוצה של בתים שנבנו לפני שנת 1965.

יורם ברונדשטיין: בשנת 1965 חוקק חוק התכנון והבניה.

יורם ברונדשטיין: חשבנו שהבתים שנבנו לפני חקיקת החוק יוכלו להתחבר על ידי תצהיר בפני עורך דין, שהיו קיימים לפני שנת 1965 וחברת החשמל תקבל את התצהיר ותחבר אותם.

יורם ברונדשטיין: באיזה שהוא שלב, התברר לחברת חשמל ולוועדות התכנון המקומיות, שיש תצהירים כוזבים.

יורם ברונדשטיין: לכן, בדיון בין היועצים המשפטיים של משרד הפנים ומשרד התשתיות הלאומיות סוכם שהתצהיר ילווה גם באישור של מהנדס הוועדה המקומית לתכנון ובניה, שמאשר שהבית אמנם היה קיים לפני שנת 1965, ואז אפשר יהיה לחבר אותם.

יורם ברונדשטיין: אם לא יכולים להביא אישור כזה ממהנדס הוועדה, לחברת חשמל אין את הכלים לטפל בזה.

מוחמד ברכה: על מה צריך להסתמך?

דוד אזולאי: על סמך התצהיר.

דוד אזולאי: הוא יכול להגיד מתי נבנה הבית הזה.

יורם ברונדשטיין: חוק אספקת החשמל חל על בתים שהיו קיימים בשנת 1986 ובוודאי שחל על בתים שהיו קיימים ...

אליהו סויסה: חוק אספקת החשמל לא חל על בתים כאלה.

אליהו סויסה: חוק אספקת החשמל בא בעקבות ועדת מרקוביץ'.

אליהו סויסה: מה שיש בוועדת מרוקביץ', יש בחוק הזה, מה שאין – אין.

אליהו סויסה: לכן, כל מה שאתה הרחבת עכשיו, לא קיים.

דוד אזולאי: מדובר על בתים משנת 1986 והלאה.

שרית דנא: יש חוות דעת של משרד הפנים מזה עידן עידנים עוד ממר יחזקאל לוי, שבית שהוקם לפני שנת 1965, לא חלה עליו ההוראה הזאת לחיבור החשמל.

שרית דנא: הוא צריך להוכיח שהוא נבנה לפני שנת 1965.

שרית דנא: אני לא חושבת שההוכחה כל כך קשה.

שרית דנא: יש תצלומי אוויר ואפשר לראות.

דוד אזולאי: מה דינם של הבתים משנת 1965 עד שנת 1986?

דוד אזולאי: הוראת השעה היא משנת 1986 והלאה, לא?

דוברים: לא, עד שנת 1986.

שרית דנא: מרקוביץ' בדק בית בית וסימן על גבי צילומים את הבתים שאפשר להכשיר ואת הבתים שלא.

שרית דנא: יש עבודה רצינית מאוד של הוועדה, עליה מתבסס החוק הזה.

שרית דנא: זאת התשתית ואיתה אנחנו אמורים לעבוד.

שלמה ברובנדר: כשבאנו ליישם את החוק, חיפשנו את מאגר המידע של ועדת מרקוביץ', ולא היה מאגר מידע.

שלמה ברובנדר: אז דרשנו מכל כפר לספק תצלומי אוויר משנת 1986.

מוחמד כנעאן: של כל הישוב?

שלמה ברובנדר: כן.

שלמה ברובנדר: תצלום אוויר משנת 1986 של כל הישוב.

שלמה ברובנדר: בודקים בית בית עם אנשי הכפר, ועדת מקומית, מתכנן, מוכתר, דיירים ומסמנים בית בית על תצלומי האוויר.

שלמה ברובנדר: לכן, אנחנו נאלצנו לשחזר את המידע כפי שהוא היה קיים בשנת 1986, לפי תצלומי האוויר.

שלמה ברובנדר: אם אותה בעיה קיימת לגבי שנת 1965, אין שום בעיה לזהות בית אם הוא היה קיים בשנת 1965, מפני שיש תצלומי אוויר גם משנת 1965.

שלמה ברובנדר: לא צריכה להיות פה מחלוקת גדולה, כן תצהיר לא תצהיר.

שלמה ברובנדר: שימציאו תצלום אוויר משנת 1965 או משנת 1964, אם הבית היה קיים בשנת 1964, הוא זכאי.

מוחמד ברכה: סליחה, מי ימציא?

שלמה ברובנדר: הכפר, המבקש, הוועדה.

מוחמד כנעאן: למה שהוועדה לא תעשה את זה או שהמשרד יעשה את זה?

שלמה ברובנדר: מה עוד אתה רוצה שנעשה?

שלמה ברובנדר: תצלומי האוויר קיימים, אין שום בעיה.

דוד אזולאי: לכל כפר יש את תצלומי האוויר האלה ואין בעיה.

דוד אזולאי: חבל להיכנס לוויכוח הזה.

דוד אזולאי: הבעיה היא לא מי יממן את תצלומי האוויר.

שלמה ברובינדר: ב-200 שקלים רוכשים מהמרכז למיפוי ישראל את תצלומי האוויר של כל מקום בארץ, מאיזו שנה שאתה רוצה.

האשם סועאד: בעקבות הדברים שנאמרו פה, אני מעיד על מקרה שאני בעצמי סיפקתי תצלום אוויר משנת 1985, וצודק חבר הכנסת ברכה, תצלום אוויר משנת 1965, לא קיים במדינת ישראל.

האשם סועאד: קיים מה שנקרא: תכנית-גוש.

האשם סועאד: התכנית הזאת חתומה ב-56 וב-57, והוכחתי שבאותו איזור עליו אני מדבר, היינו – שכונת ג'לאסה, קיימים היום ב-57 4 בתי אבן ולא חיברו אותם לחשמל.

האשם סועאד: הרי מה יכולתי לעשות?

האשם סועאד: חברת החשמל אומרת לי, תביא אישור של מהנדס של ועדה שקמה לפני 10 שנים.

האשם סועאד: אני קיים מלפני 70 שנים ואני צריך להביא הוכחה על קיומי, על קיום הבית שלי ממישהו שבא לפני 10 שנים, שהוא אובייקטיבית לא יכול להוכיח.

האשם סועאד: אם כבר, תפנו אותי לעכו, המקום אליו הייתי שייך אז.

האשם סועאד: אבל לא למשגב.

האשם סועאד: מפני שמשגב ממילא לא רוצה לתת לי.

האשם סועאד: אני ניסיתי להוכיח...

דוד אזולאי: אבל במשגב יש להם ועדה לתכנון ובניה שלהם?

האשם סועאד: בוודאי.

האשם סועאד: הוועדה המקומית לתכנון ובניה משגב, איזור התעשייה תלפיות.

האשם סועאד: אבל אין להם מושג, מפני שהם בכלל נוסדו בשנת 1991.

האשם סועאד: כלומר, הרבה אחרי שנת 1986 והרבה מאוד אחרי שנת 1965.

האשם סועאד: אני עשיתי צעד אחר, אני מאוד מצדיק את חבר הכנסת ברכה.

האשם סועאד: אין לי דרך להוכיח שבמדינת ישראל לא נהגו לבנות בתי אבן.

האשם סועאד: בית האבן קיים, זו עובדה בשטח.

האשם סועאד: שיבוא מי שרוצה, ויבדוק.

האשם סועאד: שייקחו מהנדס מהטכניון ושיתן להם חוות דעת מתי הבית הזה נבנה.

האשם סועאד: אפשר לעשות את זה היום גם לבתי בטון ולא רק לבתי אבן.

האשם סועאד: אבל, הוכחתי גם את זה על פי תכנית-גוש, ולא חיברו אותי לחשמל.

דוד אזולאי: תודה.

דוד אזולאי: מר קולטוצ'ניק, ביקשתי להראות לנו מספר שקופיות?

צבי קולטוצ'ניק: אני מנהל מחוז הצפון בחברת החשמל.

צבי קולטוצ'ניק: זהו מחוז שמטפל בנושא הזה כל השנים ורציתי לתת תשובה לשאלה: כמה קיבלנו?

צבי קולטוצ'ניק: לכן הכנתי שקפים בנושא הזה.

צבי קולטוצ'ניק: יש בעיה עם החיבור לחשמל.

צבי קולטוצ'ניק: ..

דוד אזולאי: אני אאפשר למישהו אחר לדבר ותנסה לסדר את זה בינתיים.

דוד אזולאי: חבר הכנסת איוב קרא, בבקשה.

איוב קרא: אדוני יושב ראש הועדה, כבוד השר, חבריי שהגיעו לכאן, חברי הכנסת, לדעתי זו אחת הבעיות החשובות.

איוב קרא: מאחר ובהוראת השעה היה צריך לחבר עוד 3000 בתים ו-2000 בתים בעצם לא חוברו, אני חושב שזאת שעה יפה לשבת ליד כבוד השר וליד כל האחראים והממונים, ולקבוע חד-משמעית שכל בית שנבנה עד שנת 1965 בכפרים השונים, צריך לחבר אותו מבלי שהוא יצטרך להוכיח.

איוב קרא: חברת החשמל היא זו שצריכה לבדוק אם הוא זכאי או לא זכאי.

איוב קרא: את אותם 2000 בתים צריך לחבר, מבלי שבעל הבית יצטרך להוכיח.

איוב קרא: חברת החשמל צריכה לקבל או לא לקבל, והיא תעשה את הבדיקה שלה.

איוב קרא: אם יהיה ויכוח, אז ישבו שני הצדדים ותתקיים בדיקה עם שני הצדדים.

איוב קרא: אדוני השר, זו נקודה מאוד חשובה, מכיוון שהבעיה הזאת של חיבור לחשמל, יש בה גם בעיית סכנה.

איוב קרא: יש בה בעיית מוסר, של חיבור לא חוקי וכולי.

איוב קרא: כדי לחסוך את כל הדברים האלה, מעבר לכל מה שנאמר פה, צריך ליישר קו בנושא של עד שנת 1965.

מוחמד כנעאן: מלבד הישובים הלא-מוכרים.

איוב קרא: ברור.

איוב קרא: אחרי ששמענו את ההסבר פה, אין לי עוד הרבה מה להוסיף.

איוב קרא: יש לפתור את הבעיה הזו בכל מצב, בכל סיטואציה, כדי להביא ליישור קו בעניין הזה.

דוד אזולאי: מר קולטוצ'ניק, אתה מוכן?

צבי קולטוצ'ניק: כן.

דוד אזולאי: אני רוצה שתגיד לנו, מתוך 5000 הבתים שהוגשו לכם, כמה בתים חיברתם?

דוד אזולאי: כמה בתי ספר או מוסדות ציבור ישנם שלא מחוברים לחשמל?

דוד אזולאי: במיוחד חשוב לי לשמוע על בתי ספר.

דוד אזולאי: בבקשה.

צבי קולטוצ'ניק: ברשימה לא נמצאים בתי ספר.

צבי קולטוצ'ניק: נמצאים בתים ושמות של בעלי בתים.

צבי קולטוצ'ניק: אנחנו קיבלנו עד ספטמבר את הוראות החיבור שנתן השר.

צבי קולטוצ'ניק: קיבלנו 6000 הוראות חיבור.

צבי קולטוצ'ניק: עם קבלת הוראות החיבור האלה, פנינו לכל מועצה ומועצה ופנינו לתושבים שיזמינו אצלנו חיבור.

צבי קולטוצ'ניק: נכון לסוף חודש דצמבר, לפני כחודש, רק 4290 בעלי בתים באו לחברת החשמל ושילמו תשלום ראשון.

צבי קולטוצ'ניק: הייתר, בכלל לא הופיעו בחברת החשמל ואפילו לא הזמינו הזמנת תכנון.

צבי קולטוצ'ניק: מתוך אלה שהזמינו תכנון, השלמנו תכנון ל-3450 בתים ושלחנו את זה לתשלום משלים.

צבי קולטוצ'ניק: בעצם, תכננו את כולם ושילמו לנו – 3450 בעלי בתים, מתוכם 3190 מחוברים.

צבי קולטוצ'ניק: מתוכם, נכון לסוף החודש שעבר, היו חסרים 260 בתים והם נמצאים אצלנו בביצוע.

צבי קולטוצ'ניק: יש לפעמים עיכובים בביצוע ולפעמים מפריעים לנו לבצע.

צבי קולטוצ'ניק: מי שמשלם, אנחנו מבצעים חיבור.

דוד אזולאי: איך אתה מסביר את מה שאמר כאן אחד החברים, שהיו כאלה ששילמו והוא שילם לדוגמא, ולמרות הכל לא מחברים אותו?

צבי קולטוצ'ניק: תראו, הבעיה הזאת של בתים לא מחוברים לחשמל נוצרה בעצם בשנת 1981, עם פרסום תקנות התכנון והבניה.

צבי קולטוצ'ניק: החוק הוא משנת 1965, אבל התקנות שלא ניתן לחבר בתים למים, חשמל וטלפון משנת 1981.

שרית דנא: החוק תוקן בשנת 1981.

שלמה ברובנדר: סעיף 157 (א).

צבי קולטוצ'ניק: נכון.

צבי קולטוצ'ניק: כחברה, שחייבת לחבר את כולם, אנחנו צריכים לתת אספקת חשמל לכולם.

צבי קולטוצ'ניק: זה תפקידה של החברה.

צבי קולטוצ'ניק: הבתים שנבנו לפני 1965, כמו בשכונת ג'לאסה, היו לנו פירושים של החוק, של יועצים משפטיים שאמרו, שפה אנחנו יכולים לקבל הזמנה לפי תצהיר בעל הבית, חתום על ידי עורך דין.

צבי קולטוצ'ניק: כמה מאות בתים או אולי יותר מאלף בתים כאלה חיברנו לחשמל.

צבי קולטוצ'ניק: עד שקיבלנו הנחייה מהיועץ המשפטי של משרד התשתיות הלאומיות, ושמעתם את התיאור של משרד הפנים, שמותר לנו לחבר את הבתים האלה רק כאשר הוועדה המקומית לתכנון ובניה, מהנדס הוועדה, חתום על תצהיר, שהבית נבנה לפני שנת 1965.

צבי קולטוצ'ניק: אלה ההזמנות.

צבי קולטוצ'ניק: ..

מוחמד כנעאן: איך המהנדס יחתום?

שרית דנא: אם יהיו לו הוכחות, הוא יחתום.

מוחמד כנעאן: איך יהיו לו הוכחות?

שרית דנא: תצלומי אוויר, מסמכים...

מוחמד כנעאן: אז הוא ישלם כסף, פי 10 מחיבור החשמל.

מוחמד כנעאן: מה זה?

מוחמד כנעאן: זו בירוקרטיה מטופשת.

דוד אזולאי: למה בכל זאת חברת חשמל במקרים כאלה, שיש לכם ספק כשאנשים שילמו כסף, יצרתם תיקווה שאכן הולכים לחבר אותם.

דוד אזולאי: ..

מוחמד כנעאן: הדרישות שדורשים מבעל הבית הן פי 3 מחברת החשמל.

מוחמד כנעאן: העלות של הדרישות כמו תצלומי אוויר וכולי...

צבי קולטוצ'ניק: אנחנו באמת מתנצלים על האשליה הזאת.

צבי קולטוצ'ניק: התנצלנו וכתבנו מיד לכולם, ברגע שקיבלנו הנחייה...

דוד אזולאי: מה זה נותן עכשיו, שאתה בא ואומר שאתה מתנצל.

דוד אזולאי: אנשים שילמו כסף והם מחכים ותקועים עם זה.

דוד אזולאי: לא אמרו להם שום דבר.

ג'אפר פארח: יותר קל לשנות את ההנחייה של משרד התשתיות מאשר.

ג'אפר פארח: ..

דוד אזולאי: את זה נשמע מיד מכבוד השר.

צבי קולטוצ'ניק: התשלום הראשון הוא תשלום לתכנון.

צבי קולטוצ'ניק: לפעמים, כמו בכל תחום, גם בבית חוקי, אנחנו נתקלים במצבים שמישהו לא מאשר להשלים תכנון ואנחנו לא משלימים.

צבי קולטוצ'ניק: בעקבות פניות של התושבים, נתתי הנחייה, שאם יש לנו הזמנות כאלה ששילמו, יש להחזיר את הכסף בהצמדה וריבית, אפילו שהשקענו בזה משהו לתכנון, אפילו שזה עלה לנו כסף.

צבי קולטוצ'ניק: התקווה שלי היא, שעם חידוש החוק, הבתים האלה יכנסו לתוך זה ואנחנו נקבל הוראה ונחבר אותם מהר עד כמה שאפשר.

צבי קולטוצ'ניק: דבר נוסף, אולי אפשר לשחרר את חברת החשמל משמירה על החוק הזה.

צבי קולטוצ'ניק: יש ועדות מקומיות, יש משטרה ויש מי שעוקב אחרי הבניה הבלתי חוקית והם צריכים לבצע את התפקיד הזה.

צבי קולטוצ'ניק: אני מכיר את הדברים האלה ומה שקרה הוא שהמועצה מספקת מים, בזק סיפקו טלפון.

צבי קולטוצ'ניק: חברת חשמל שמרה מאוד על הוראות החוק ואנחנו מאוד מקפידים, למרות שלי זה מפריע שבא אלי תושב ומזמין אצלי חיבור לחשמל ואני אומר לו: תביא לי עוד אישור ועוד אישור ועוד אישור.

צבי קולטוצ'ניק: אולי צריכים להסתכל על הנושא הזה באופן קצת יותר רחב, ולהפריד בין אספקת חשמל ובניה בלתי חוקית.

צבי קולטוצ'ניק: אם קיימת ועדה שמטפלת בנושא הזה, אני חושב שכדאי שישמעו את נציג חברת החשמל.

דוד אזולאי: אולי כדאי שתזמינו את נציג חברת החשמל לדיון שלכם מחר?

דוד אזולאי: לא קיבלתי תשובה לגבי מבני ציבור ובתי ספר.

יורם ברונדשטיין: החוק לא חל על מבני ציבור.

יורם ברונדשטיין: בלשון החוק נאמר: מבנה ששימש למגורים.

דוד אזולאי: יש בתי ספר שנבנו ללא היתר ויש שם תלמידים והם לא מחוברים.

יורם ברונדשטיין: בהצעת החוק שהשר רוצה להגיש, יש מענה לכך.

גדעון עזרא: אני רוצה להגיד, שאני, כחבר כנסת, עסקתי בסיפור הזה במשך כמה שנים, וכל אחד "זרק" אותי מהאחד לשני.

גדעון עזרא: אני לא מדבר על הבתים של מרקוביץ'.

גדעון עזרא: זה דבר שייגמר.

גדעון עזרא: יהיה אישור והוא ייגמר.

גדעון עזרא: אני גם לא מדבר על הבתים שנבנו לפני שנת 1965.

גדעון עזרא: הבעיות שלנו פה, במדינת ישראל, הן הרבה מעבר לדברים האלה.

גדעון עזרא: זה הכל כסף קטן לעומת הבעיות האמיתיות.

גדעון עזרא: אני יכול להגיד שחברת החשמל, לאורך כל הדרך מהניסיון שלי, הייתה היחידה שמוכנה לחבר חשמל, רק תתנו לה את האישור החוקי, כפי שכאן נאמר.

גדעון עזרא: איפה הבעיות?

גדעון עזרא: הבעיות טמונות בכמה דברים: אגב, יש לי גם דוגמא, שרשות מקומית כמו עיריית נצרת לא נתנה לחבר, ואני הייתי מעורב בעניין הזה בנושא עראבה, בירידה לכיוון איכסאל.

גדעון עזרא: ראש עיריית נצרת לא רצה לחבר לחשמל.

גדעון עזרא: גם את זה אני מכיר.

גדעון עזרא: אני אומר לכם דבר אחד: לא יכול להיות שאנשים במאה העשרים, מצד אחד לא יהרסו להם את הבית, ומצד שני הם יגורו בלי חשמל.

גדעון עזרא: זה לא יכול להיות.

גדעון עזרא: או שאתה מקיים את חוקי הבניה של מדינת ישראל ואתה הורס את הבתים, או שאתה נותן לאנשים לחיות.

גדעון עזרא: בנושא הזה, צריך להגיע לישיבות דחופות בין הרשות המקומית לבין משרד הפנים, ולראות על פי תכניות המיתאר הגסות שקיימות, איזה בית נמצא במקום שיהיה מקום ציבורי או במקום שלא יהיה ציבורי.

גדעון עזרא: כל הבתים האלה צריכים לדעתי להתחייב בפני חברת החשמל, שהם משלמים את תוצאות הפירוק, גם אם וכאשר הבית הזה ייהרס.

גדעון עזרא: צריך להגיע לסוף הסיפור הזה.

גדעון עזרא: שמעתי עכשיו, שהשרים דיברו על הבדואים בנגב, שלא יעכבו מים וחשמל בשביל לעודד את הבדואים לעבור לעיירות הקבע.

גדעון עזרא: החשמל הוא צורך בסיסי, אלמנטרי.

גדעון עזרא: אי אפשר, שבגלל חוסר תיאום בין כמה גורמים, לא יחוברו בתים לחשמל.

גדעון עזרא: מה זה מרקוביץ'?

גדעון עזרא: מה ההבדל בין מרקוביץ' לבתים שנמצאים דרומית לביר-מכסור?

גדעון עזרא: ההבדל הוא שאלה הפרו חוק לפני 1986 ואלה הפרו חוק בשנת 1994.

גדעון עזרא: אין שום הבדל אחר.

גדעון עזרא: לכן, צריך לקבל החלטות בנושא של הבניה הבלתי-חוקית, ברמה של ראש ממשלה ולאחד את הפונקציות שעוסקות בעניין הזה.

גדעון עזרא: זה פשוט סתם מסתובב בשטח.

גדעון עזרא: אני מכיר גם את הסיפור של ג’לאסה והייתי מעורב בו.

גדעון עזרא: דעו לכם, שלרוב יש חשמל שמחובר בצורה מסוכנת.

גדעון עזרא: אני חושב שצריכה לצאת מהישיבה הזאת קריאה לממשלת ישראל, לעשות מסלול חיבור לכל מי שאין לו חשמל בבית.

גדעון עזרא: תודה רבה.

מוחמד ברכה: לגבי המעגל הקטן של הבתים ששילמו ולא חוברו: אני לא עורך דין, ויושב פה עורך דין, אבל נדמה לי שתשלום ואישור זו התקשרות חוזית.

מוחמד ברכה: לפתור את על ידי החזרת הכסף, לדעתי זה הפרת חוזה גם אם הוא לא כתוב כחוזה.

מוחמד ברכה: לכן, אני לא חושב שיש מקום לנסיגה ממקומות שאושרו ועכשיו מחליטים לעשות חושבים וחוזרים בעניין הזה.

מוחמד ברכה: מה גם, שבסופו של תהליך, על פי כל אמת מידה, הבתים האלה צריכים להתחבר ויחוברו לחשמל.

מוחמד ברכה: לכן, הייתי מציע לחברת החשמל לא לנקוט בשום פנים ואופן בצעד של החזרת כספים, אלא להשלים את התכנון על מנת לחבר את ג’לאסה וכל הבתים הדומים לרשת החשמל.

מוחמד ברכה: אני לא רוצה לחזור על דברים שנאמרו בנושא, שאי אפשר לקיים היום חיים בסיסיים מינימאליים ללא חיבור לחשמל.

מוחמד ברכה: לכן, הצעת החוק והוראת השעה באה כדי לתת מענה לשאלה הזאת.

מוחמד ברכה: השאלה התיכנונית, אדוני היושב ראש, היא שאלה אחרת והיא חשובה לא פחות.

מוחמד ברכה: בנושא של מה שקרוי הבניה הבלתי חוקית, יש שני היבטים: ההיבט הראשון של מה שקיים, ואני לא מדבר על שנה כזאת או אחרת.

מוחמד ברכה: לכל הסיפור הזה של הבניה הבלתי חוקית, צריך לתת פיתרון.

מוחמד ברכה: חבר הכנסת עזרא, אני יודע שיש ועדה בין-משרדית שדנה בעניין הזה ואני יודע שהיא עומדת לסיים בקרוב את עבודתה.

מוחמד כנעאן: הוועדה הזאת לא עשתה בינתיים שום דבר.

מוחמד ברכה: אני ישבתי איתם לפני שבוע בדיוק.

מוחמד ברכה: זה מה שנאמר לי.

מוחמד ברכה: הוועדה אמורה לסיים את עבודתה לגבי 10000 בתים בלתי חוקיים שקיימים במדינת ישראל.

מוחמד ברכה: אני לא חושב שיש את הרצון הזה, שמדי פעם מבטא אותו חבר הכנסת עזרא, להרוס ולהרוס.

מוחמד ברכה: צריך להכשיר את הבתים האלה.

דוד אזולאי: חבר הכנסת ברכה, מה שאמר חבר הכנסת עזרא היום הוא דבר שמקובל על כולם.

דוד אזולאי: לא יתכן שיש היום בתים קיימים שלא מחברים אותם לחשמל.

דוד אזולאי: תחליט, אם אתה לא מחבר אותם לחשמל, תהרוס אותם.

דוד אזולאי: או זה, או זה.

מוחמד ברכה: אני מברך על הדברים האלה.

מוחמד ברכה: אני מציע לא להרוס אותם אלא להכשיר אותם ולמצוא פיתרון למבנים הקיימים.

מוחמד ברכה: ההיבט השני הוא מציאת פיתרון לבעיה של קליטת הריבוי הטבעי בקרב האוכלוסייה הערבית, על פי תכניות המיתאר הקיימות ושטחי השיפוט הקיימים.

מוחמד ברכה: אני מקווה שיוכנסו התיקונים המתאימים לתכנית מיתאר 35, תכנית 20 20, על מנת שתיתן מענה לשאלה הזאת, ואז כל הסיפור של הארכת הוראת השעה וחלות החוק לא תעמוד על הפרק.

מוחמד ברכה: לא בוועדה ולא בשום מקום אחר, כי כל הבניה תהיה בניה מסודרת, על פי אמות מידה וקריטריונים של כלל הציבור בארץ.

מוחמד ברכה: אבל, עד אז, אני חוזר למה שאמר חבר הכנסת עזרא: בית שקיים כבר ויש בו אנשים וילדים, גם מבנה ציבור.

מוחמד ברכה: ..

דוד אזולאי: גם אם הוא נבנה מחוץ לתכנית המיתאר העתידית?

מוחמד ברכה: היום אנחנו עומדים בפרשת דרכים בכל מה שקשור בעניין הזה.

מוחמד ברכה: קודם כל, תכנית מיתאר ארצית 35 זה דבר שעומד על הפרק, ויש לנו את הוועדה הבין-משרדית.

אליהו סויסה: תכנית מיתאר ארצית 35 לא קשורה לעניין.

אליהו סויסה: זאת תכנית מיתאר ארצית, אתה חושב שרואים שם את ג'לאסה?

מוחמד ברכה: לא רואים את ג'לאסה, אבל רואים את השטח הבנוי ומה צריך להיגזר ממנו ואת הכפרים הבלתי מוכרים וכולי וכולי.

מוחמד ברכה: בכל מקרה, אני חושב שיש מקום שהוועדה תיזום את הארכת החוק הזה, אבל גם תוסיף שהוא לא יחול על מבני ציבור.

מוחמד ברכה: שאר הבעיות כנראה יידונו במסגרות אחרות.

חוסניה ג'בארה: כבוד היושב ראש, אני מברכת על היוזמה ועל כך שהשר נוכח כאן היום, בוועדה שדנה בנושא של חיבור החשמל בישובים הערביים.

חוסניה ג'בארה: כידוע לכבוד השר, היו מבנים ללא היתרי בניה, וכיום רוב הבתים קיבלו היתרי בניה ולא ניתן להרוס אותם, אבל לצערי הרב הם לא מחוברים לחשמל.

חוסניה ג'בארה: הבעיה חמורה בעיקר בישובים הלא-מוכרים ובמיוחד במבנים הציבוריים כגון: בתי ספר וכדומה.

חוסניה ג'בארה: אני לא מבינה איך יכול להיות בית עם ילדים, שלא יהיה מחובר לחשמל.

חוסניה ג'בארה: אם מתנתק החשמל ויש הפסקת חשמל כמה שעות בבית שנמצא בטייבה או בתל-אביב או בכפר-סבא או במקום אחר, אנחנו לא יכולים לתפקד.

חוסניה ג'בארה: אני לא יכולה לתאר לעצמי גם בחורף וגם בקיץ, איך יכול להיות בית שיש בו ילדים והוא לא מחובר לחשמל.

חוסניה ג'בארה: חבר הכנסת עזרא, אני פונה אליך, כי זה לא כל כך מעניין אותך כי אתה לא חי במצב כזה.

חוסניה ג'בארה: אתה חי בכוכב-יאיר שמלאה תאורה ואני מאוד מקנאה בכוכב-יאיר שממוקמת על אדמות טייבה.

חוסניה ג'בארה: בטייבה המצב אחר לגמרי.

חוסניה ג'בארה: ..

חוסניה ג'בארה: אפילו בטייבה, אני לא רואה תאורת רחוב.

חוסניה ג'בארה: .. חבר הכנסת גדעון עזרא, אני רוצה לציין שגם בטייבה איננה קיימת תאורה בכבישים הבין-עירוניים וגם בתוך טייבה.

חוסניה ג'בארה: זו האשמה של הממשלה שלך.

דוד אזולאי: את מדברת על תאורת רחוב בישובים הערביים?

חוסניה ג'בארה: גם תאורת הרחוב וגם חיבורי החשמל בכפרים הלא-מוכרים.

דוד אזולאי: תאורת הרחוב זו בעיה של הרשות המקומית.

חוסניה ג'בארה: לא בדיוק.

דוד אזולאי: אם ראש העיר יוזם, יש תאורת רחוב, אם הוא לא יוזם, אז יש לו בעיה.

חוסניה ג'בארה: הכבישים הבין-עירוניים אינם קשורים לראש העיר.

חוסניה ג'בארה: זה קשור גם למשרד התשתיות וגם למערכות החשמל המיושנות.

חוסניה ג'בארה: אני מבקשת לבדוק את הנקודה הזאת.

חוסניה ג'בארה: כמו כן, אני מבקשת מכבוד השר, שידרוש או יכריז על תיקונים בחוק החשמל.

חוסניה ג'בארה: כמו שהוזכר כאן, שבזק מחברת את הבתים האלה לטלפונים.

חוסניה ג'בארה: ..

אביטל שטרנברג: אם היא עושה את זה, היא עושה זאת בניגוד לחוק.

חוסניה ג'בארה: תעשו את זה בניגוד לחוק, ומי שעובר על החוק ומחבר את הבית שלו הלא-חוקי...

מוחמד כנעאן: איזה חוק?

דוד אזולאי: אם אנחנו מדברים על החוק, אז אני שואל גברת שטרנברג: איפה החוק כאשר בונים במשך עשרות שנים בניה בלתי-חוקית, ואף אחד לא עושה שום דבר?

דוד אזולאי: איפה החוק?

דוד אזולאי: איפה החוק בלוד, כשבונים בניינים של שלוש וארבע קומות ואף אחד לא עושה כלום?

דוד אזולאי: את מדברת על החוק?

דוד אזולאי: אכיפת החוק מתחילה אצלכם, אבל לא עושים שום דבר.

מוחמד כנעאן: זאת הבעיה שלנו?

מוחמד כנעאן: הבעיה היא מי גרם למצב הזה שהיגענו אליו היום?

מוחמד כנעאן: זאת השאלה שנשאלת היום.

חוסניה ג'בארה: אני דורשת ממך, מכבוד השר וגם משר הפנים, שתדאגו לתיקון החוק הזה, שחברת החשמל תדאג לחבר כל בית וכל מקום ציבורי שהאנשים יוכלו לחיות כמו שצריך.

חוסניה ג'בארה: אני רוצה לשאול: האם אתם יכולים לחיות בבית לא מחובר לחשמל במשך 5 שעות?

חוסניה ג'בארה: אתם לא הייתם נמצאים דקה אחת בבית, אחרי 5 שעות.

חוסניה ג'בארה: אפילו פחות מ-5 שעות.

חוסניה ג'בארה: במיוחד בחורף...

חוסניה ג'בארה: אני מבקשת, שתדאגו לדברים האלה כי חיים שם בני אדם כמוכם, שזכאים למה שאתם זכאים וצריכים לחיות אותו דבר.

חוסניה ג'בארה: תודה.

מוחמד כנעאן: אני רוצה להתחיל מהערת השר, שהיא לא הייתה בונה ללא היתר.

מוחמד כנעאן: אתה יודע למה?

מוחמד כנעאן: כי יש לה תכנית מיתאר בישוב שלה.

מוחמד כנעאן: אבל בישובים הערביים, בנוכחותו של יושב ראש ועדת הפנים, הצהיר מנהל מחוז המרכז שמשרד הפנים אשם באי מסירתה של תכנית מיתאר לעירית טייבה.

מוחמד כנעאן: נציג מנהל המחוז אמר שהוא אחראי לזה שאין תכנית מיתאר.

מוחמד כנעאן: אז מה אתה רוצה מהאנשים?

מוחמד כנעאן: מרבית הישובים הערביים באישורים של מנהלי מחוזות.

מוחמד כנעאן: ..

אליהו סויסה: אני מוכן לעשות איתך עסק...

מוחמד כנעאן: אחר כך נעשה עסק...

אליהו סויסה: לא, עכשיו נעשה עסק כדי שכולם ישמעו: בכל מקום שבו יש תכנית מיתאר, בא נבדוק אם יש בו בניה בלתי-חוקית או אין בו בניה בלתי-חוקית.

אליהו סויסה: בכל מקום שיש תכנית מיתאר מאושרת מ-10 השנים האחרונות, נהרוס את הבתים ולא נחבר אותם לחשמל, בסדר?

מוחמד ברכה: אני מוכן.

מוחמד ברכה: אני אתן לך לעשות עסק, נלך לישוב שיש בו תכנית המיתאר מאושרת כדין, כי היום ישנה תכנית אחת במדינת ישראל שמאושרת כדין, לפי כל הכללים...

אליהו סויסה: אני אומר לך באחריות, ויבדקו אותי אנשי משרד הפנים: במיגזר הערבי, אחוז התכנון גבוה יותר מהמיגזר היהודי.

ג'אפר פארח: אתם מדברים על צילום מצב.

מוחמד כנעאן: כשאמרתי: כדין, הכוונה שהן מעודכנות לפי המצב הקיים של כל ישוב וישוב אדוני השר.

מוחמד כנעאן: אתה יודע טוב מאוד, שהמצב של תכנית המיתאר היום, ואתן דוגמא מהישוב שלי, תמרה, התחילו לבנות בשנת 1967 וכשתכנית המיתאר הופקדה, היא לא תאמה את המצב הקיים בישוב.

גדעון עזרא: למה?

מוחמד כנעאן: עד שהיא אושרה נבנו בתים על כבישים, כי אין תכנית.

מוחמד כנעאן: אין מי שאחראי ואין מי שמפקח.

מוחמד כנעאן: אין ועדת תכנון ובניה.

גדעון עזרא: הרשות המקומית בראש ובראשונה צריכה לדאוג לזה.

מוחמד כנעאן: אבל אין לה סמכות.

חוסניה ג'בארה: אתה תמיד מאשים את הרשות המקומית.

מוחמד כנעאן: לרשות המקומית אין סמכות, כי ועדת התכנון היא אזורית.

מוחמד כנעאן: לכן היא לא אחראית לצערי הרב.

אליהו סויסה: תכנית המיתאר של ירושלים היא משנת 1962...

מוחמד ברכה: יש שני סוגים של תכניות מיתאר: יש סוג שהוא על מנת לספח, ויש סוג על מנת לנגוס.

מוחמד ברכה: אצל הערבים, על מנת שהנגיסה תמשיך, ואצל היהודים...

מוחמד כנעאן: בירושלים אדוני השר, יש תכנית מיתאר מאושרת, ובכל תוספת מוסיפים תכנית מיתאר נקודתית לאותה שכונה או לאותו מקום ואז היא מתווספת לאותה שכונה או לאותו מקום.

אליהו סויסה: ורק אז בונים.

מוחמד כנעאן: כי הממשלה בונה, המדינה בונה, בניגוד למה שקיים במיגזר הערבי.

מוחמד כנעאן: את זה אתם לא צריכים להכחיש.

מוחמד כנעאן: מעבר לזה, אדוני, אני חושב שמה שאמר מנהל מחוז הצפון של חברת החשמל, שצריך לשחרר את חברת החשמל משמירה על החוק הזה, לדעתי זה הפיתרון היחידי שעומד היום על הפרק.

מוחמד כנעאן: שכבוד השר ייתן הוראה או הנחייה, בניגוד למה שאמר היועץ המשפטי של המשרד.

מוחמד כנעאן: אני שמעתי את זה ממנהל חברת החשמל בכרמיאל, כאשר פניתי אליו בנושא מסויים והוא אמר לי: יש לנו הוראה מהיועץ המשפטי של משרד התשתיות, לא לעשות את זה.

מוחמד כנעאן: מצד אחד, רוצים את כל הבתים שיהיו בהתאם להמלצות ועדת מרקוביץ' אבל מסתבר ש-50% מאותם הבתים שהומלצו על ידי ועדת מרקוביץ', לא חוברו עד היום, בגלל בירוקרטיה מיותרת.

מוחמד כנעאן: מדברים על עלויות שהתושב אמור לשלם.

מוחמד כנעאן: עד שהוא יביא את כל האישורים שיענו על הדרישות של חברת החשמל, זה יעלה פי 3 מהחיבור.

מוחמד כנעאן: למה האזרח צריך לדאוג לזה?

מוחמד כנעאן: למה לא הממשלה?

מוחמד כנעאן: למה לא המדינה?

מוחמד כנעאן: ישנם היום אנשים, אפילו על סמך השקף שראינו כאן, ששילמו כסף ויש לאדוני השר דוגמא כאן, מה-27 למרץ 1998.

מוחמד כנעאן: אדם ששילם את מלוא הכסף בהתאם לדרישות חברת החשמל.

מוחמד כנעאן: אני מדבר על אדם מתמרה.

מוחמד כנעאן: הוא שילם 4314.28 שקל.

מוחמד כנעאן: הוא הביא את כל המסמכים הדרושים.

מוחמד כנעאן: אחר כך אומרים לו: לך תביא לנו אישור מוועדת התכנון והבניה המקומית.

מוחמד כנעאן: הרי הבית שלו נבנה בלי רשיון אז איך הוא יביא?

מוחמד כנעאן: דוגמא אחרת: בג'יסר א-זרקא, שכונה של 40 בתים מסודרים, יש בית אחד שנבנה על ידי אותו קבלן, באותו גוש ובאותה חלקה.

מוחמד כנעאן: כל הבתים חוברו ורק בית אחד לא חובר לחברת החשמל, כי כנראה שיש בעיה לאותו תושב עם ראש המועצה והוא לא חובר.

מוחמד כנעאן: אותו אדם הצהיר הצהרה, שהוא בנה באותו יום על ידי אותו קבלן, באותו גוש ובאותה חלקה.

מוחמד כנעאן: הבעיות האלה רבות במיגזר הערבי, אדוני השר.

מוחמד כנעאן: מעבר לזה, אני רוצה לדבר על הנושא של הישובים הלא-מוכרים.

מוחמד כנעאן: בתים שנבנו לפני חוק התכנון והבניה, קיימים אבל בלי חיבורים.

מוחמד כנעאן: בין שנת 1965 לשנת 1986 הדירות האלה נבנו, אבל בלי רישיון כי לא היו תכניות מיתאר.

מוחמד כנעאן: לא היה לאן להגיש תכנית בניה.

מוחמד כנעאן: מאחר והיום אותם בתים הם בתוך הישוב עצמו, ותכנית המיתאר שנעשתה יותר מאוחר לקחה בחשבון את אותם בתים, אין שום סיבה לא לחבר אותם היום.

מוחמד כנעאן: הם נמצאים כיום בתוך תכנית המיתאר, בתוך התכנית של הישוב ואין שום סיבה לא לחבר אותם.

מוחמד כנעאן: המדינה לא יכולה לקבל החלטה היום ואין שום ממשלה שיודעת להרוס 10000 בתים בבת-אחת, כשהאשמה היא לא על התושבים או על בעלי הבתים, אלא זו אשמת רשויות השילטון במדינת ישראל.

מוחמד כנעאן: זו אשמת וועדות התכנון והבניה המקומיות או האזוריות או הארציות.

גדעון עזרא: רק בגולן אפשר להרוס?

גדעון עזרא: בארץ אי אפשר להרוס?

מוחמד כנעאן: אנחנו מדברים על בעיות של תושבים במדינת ישראל ולא על הגולן.

מוחמד כנעאן: אין לי דאגה בכלל על הגולן.

מוחמד כנעאן: כרגע, אנחנו רוצים לפתור בעיות של תושבים.

מוחמד כנעאן: מדאיג אותי לחבר בתים של תושבים לחשמל.

מוחמד כנעאן: כשנגיע לירידה מהגולן?

מוחמד כנעאן: אללה קרים.

מוחמד כנעאן: מדובר על איך להקטין את הסבל של האנשים, איך להפסיק את ההתעללות באותם אנשים ובאותם ילדים שסובלים לפי כל המחקרים.

מוחמד כנעאן: אותם ילדים שאין להם חשמל, אותו אדם שלוקח חשמל מהשכן שלו או מהאח שלו ולא יכול להתקין חימום ואין לו מיזוג אוויר ואין לו שום דבר.

מוחמד כנעאן: אין שום סיבה בעולם שלא לחבר את הבתים האלה.

מוחמד כנעאן: אם צריך לתקן את החוק – נתקן אותו.

מוחמד כנעאן: אדוני השר, זה באחריות שלך.

מוחמד כנעאן: הישיבה של מחר צריכה לצאת עם מסקנות והחלטות ברורות, שיפתרו אחת ולתמיד את הבעיה הזאת.

דוד אזולאי: תודה רבה.

סאלח סולימן: אני רוצה להגיד כמה דברים ואתחיל מתכניות המיתאר: האמת היא, שצדק השר סויסה שאמר שבכל הישובים יש תכנית מיתאר.

סאלח סולימן: אבל, אף שר פנים לא אמר שצריך לעשות גם תכניות אב.

סאלח סולימן: תכניות המיתאר נעשו תמיד במיגזר הערבי בצורה של "עבודה ערבית".

דוד אזולאי: אל תגיד כך.

סאלח סולימן: עבודה חובבנית.

מוחמד ברכה: זה ביטוי גיזעני ואתה לא צריך להשתמש בו.

סאלח סולימן: אני מבקש סליחה.

דוד אזולאי: עצם השימוש במושג הוא פוגעני.

סאלח סולימן: בזמנו, עשו זאת ועדות ללא פוטוגרמטריה וללא כבישים מדוייקים ואז אנשים באו לשטח והמציאות טפחה על פניהם, כי זה לא היה אותו דבר.

סאלח סולימן: אנשים פנו ואז עלו עליהם כשבדקו בשטח.

סאלח סולימן: היום אין 10000 בתים במיגזר הערבי ללא רשיון.

סאלח סולימן: יש הרבה בתים עם רשיון, אבל אם אתה מתכנן היום בית עם שתי קומות ואתה מסיים קומה ראשונה ומסיבות תקציביות אתה לא יכול לסיים, אפילו אם יש לך בעיה של חלון, לא נותנים לך טופס 4.

סאלח סולימן: זאת אומרת, לא נותנים לך להתחבר לחשמל.

סאלח סולימן: יש בעיה של ועדות תכנון שלא נותנות אישורים עד שהבית לא גמור לגמרי.

סאלח סולימן: זאת גם בעיה.

סאלח סולימן: יש הרבה בתים שאנשים גרים בהם ללא חשמל.

סאלח סולימן: דבר נוסף, בזמנו, נתן השר אישור ל-6000 בתים והמועצות המקומיות תיאמו את זה עם הוועדות.

סאלח סולימן: כל מועצה מקומית העבירה תצלום אוויר לוועדות המקומיות.

סאלח סולימן: הוועדות המקומיות בדקו את הבתים.

סאלח סולימן: כמדומני, תוקף האישור שנתן השר נגמר, ואז היועץ המשפטי של משרד התשתיות אומר לי היום שאין אפשרות.

סאלח סולימן: אנחנו פונים לכבוד השר, שיחבר את אותם 3000 בתים שנשארו ולגבי השאר, צריך שמשרד הפנים ילחץ קצת על הוועדות שיינתן אישור.

סאלח סולימן: תודה.

דוד אזולאי: אדוני השר, בבקשה.

אליהו סויסה: אם אני בא לסכם או לומר דברים מבחינת המשרד שלנו, אני חושב שהנושא פשוט מאוד: אנחנו דנים היום בהארכת תוקף של הוראת שעה.

אליהו סויסה: אנחנו יזמנו את הארכת החוק הזאת ולא מישהו מחברי הכנסת יזם.

אליהו סויסה: אנחנו ביקשנו, היגשנו הצעת חוק ואנחנו מבקשים להאריך ב-3 שנים.

אליהו סויסה: אנחנו לא מבקשים זאת כדי לעשות כותרת בעיתון.

אליהו סויסה: אנחנו עושים זאת כדי להשלים את אותם בתים, שעדין לא קיבלו את האישור ושנופלים בקריטריונים שהחוק קבע.

אליהו סויסה: אחר כך, נדבר אם צריך להרחיב את ההגדרות או שלא.

אליהו סויסה: זה לא לפורום הזה.

אליהו סויסה: נעשה את זה במשרד.

אליהו סויסה: זאת הוראת השעה.

אליהו סויסה: דרך אגב, אני מציע לא להרחיב ולא שום דבר.

אליהו סויסה: אני מציע להאריך את הוראת השעה כמות שהיא ולשחרר את כל הדברים האלה.

אליהו סויסה: הייתה בעיה עד היום ואני מקווה שמחר, בישיבה אצל המנהל הכללי נריץ את זה.

אליהו סויסה: אם אין התנגדות של משרד הפנים, אין התנגדות גם שלנו ואין שום סיבה שזה לא יגיע מיד לכנסת ונאריך את זה ונגמור את זה אחת ולתמיד וניתן אישורים לכל מי שנופל בכל הקריטריונים.

אליהו סויסה: דבר נוסף, יש את ועדת מרקוביץ' שפתרה את הבעיות עד שנת 1986.

אליהו סויסה: הוראת השעה נותנת פיתרון לאלה שלא מחוברים.

אליהו סויסה: כמו כן, אומרת לכם פה נציגת משרד הפנים, שהקימו ועדת מרקוביץ' שניה, שאמורה לטפל באותם בתים שעדין לא קיבלו טיפול, כי הרי היא לא תטפל בבתים של ועדת מרקוביץ'.

אליהו סויסה: אין טעם לטפל בזה.

אליהו סויסה: אז היא צריכה לטפל באותם בתים עד היום ולקבוע מה עושים איתם.

אליהו סויסה: צריך לטפל באותם בתים, כי אף אחד לא טיפל בהם.

אליהו סויסה: לא צריך לטפל בבתים שהוראת השעה נותנת להם פיתרון.

אליהו סויסה: אם אתם שואלים אותי?

אליהו סויסה: חבל על הזמן שאנחנו מבזבזים.

אליהו סויסה: אם יבדקו היום את המצב התכנוני שקיים היום במיגזר הערבי, הוא שונה לאין ערוך ממה שהיה לפני 10 שנים.

אליהו סויסה: אתה תביא את תכניות המיתאר והם יפתרו לך למעלה מ-50% מהבעיות.

אליהו סויסה: אני אומר לך.

אליהו סויסה: חבל שמשרד הפנים לא הגיע לכאן.

אליהו סויסה: הוא היה צריך לתת לכם סקירה על המצב התכנוני במיגזר הערבי, להראות לכם כמה תכניות יש מהתקופה שלי.

אליהו סויסה: 50 תכניות רצו במחוז הצפון בלבד במקביל.

אליהו סויסה: תכניות אב ותכניות מיתאר.

אליהו סויסה: משרד הפנים השקיע בשנת 1998, 13 מיליון שקל רק לטובת התכניות האלה.

אליהו סויסה: רק לעניין הזה.

אליהו סויסה: המדיניות שלי הייתה כזאת תמיד.

אליהו סויסה: אני לא בעד לקחת בית שנבנה ללא היתר בניה על איזור מגורים ולהרוס אותו.

אליהו סויסה: אבל אם הוא נבנה על כביש או על שטח ציבורי או שמישהו בנה אותו על שטח שחייבים לתת אותו לציבור, זה כבר עניין אחר.

אליהו סויסה: אם רוצים לשנות את תכנית המיתאר, שישנו, בבקשה.

אליהו סויסה: לא איכפת לי שישנו ושיכשירו אותו.

אליהו סויסה: אבל אם אי אפשר, אז אין ברירה אחרת.

אליהו סויסה: לכן, להערכתי, גם לוועדה הזאת, של דובי גזית אין הרבה עבודה.

אליהו סויסה: היא תיקח את כל תכניות המיתאר שקיימות היום, ואני אומר לכם שהמיגזר הערבי מתוכנן יותר מהמיגזר היהודי.

אליהו סויסה: אני אומר זאת באחריות.

אליהו סויסה: תבדקו את זה.

אליהו סויסה: תבקשו את הסקירה ותראו את המספרים.

אליהו סויסה: זה יפתור אחוז גבוה מאוד מכל הבתים, ואז נפתרה כל הבעיה.

אליהו סויסה: בהיבט העקרוני, יש לי איתכם ויכוח.

אליהו סויסה: אני אומר את זה ולא מסתיר זאת מכם.

אליהו סויסה: אם אתה לוקח את עיסאוויה שיש לה תכנית מיתאר מלפני 6 שנים, ותגיד לי ששם אין בניה בלתי חוקית, הכל לפי היתרי בניה, אני מוכן לקבל את הכל.

אליהו סויסה: אבל זה לא נכון.

אליהו סויסה: אתה רואה שדווקא במקומות שבהם יש תכנון, היקף הבניה הבלתי חוקית הוא בשמים.

אליהו סויסה: אז זה לא קשור לתכנון.

אליהו סויסה: אם תוכיח לי שזה קשור לתכנון, אני אהיה מוכן לקבל את הטענה שלך.

אליהו סויסה: אם תוכיחו לי אחרת, אני מוכן לקבל את ההערה.

אליהו סויסה: איך אתם תוכיחו לי?

אליהו סויסה: תראו לי בכל מקום שמתוכנן ויש בו תכנית מיתאר, שאין בו בניה בלתי חוקית, אני מוכן לקבל את זה.

דובר: אני אגיד לך: קח את כפר ברא.

דובר: ..

דוד אזולאי: אני מבקש.

דוד אזולאי: לא מקובל שכשהר מדבר כל אחד נכנס לדבריו.

אליהו סויסה: מול כפר ברא אני אראה לך עוד מאה דוגמאות אחרות שסותרות את מה שאתה אומר.

אליהו סויסה: לא כדאי לך שנבדוק את זה.

אליהו סויסה: תאמין לי שאני יודע את הנתונים יותר ממך.

אליהו סויסה: אני אומר: תעזבו את הטענה, בזה יש לכם איתי ויכוח.

אליהו סויסה: אבל לא על זה אני מדבר.

אליהו סויסה: אני מסכים איתכם שאת המצב צריך לשנות.

אליהו סויסה: אני הייתי הראשון שרץ והוביל את כל הדברים, כדי שיתכננו וכדי שיעשו את הכל.

אליהו סויסה: אני מוכן להילחם אתכם וחבר הכנסת אזולאי מכיר את זה וחלק מהחברים פה, לא כולם, אלה שהיו ראשי רשויות מכירים את זה.

אליהו סויסה: איזו מלחמה אנחנו נלחמנו בשביל המגזר הזה.

אליהו סויסה: אני מוכן להילחם בראש.

אליהו סויסה: אבל אל תתטענו את הטענה הזאת, שבגלל שאין תכנון יש בניה בלתי חוקית.

אליהו סויסה: זה לא נכון.

אליהו סויסה: יכול להיות שזה היה נכון בשנות ה-50.

אליהו סויסה: זה לא נכון להיום.

אליהו סויסה: לכן אני מציע, בואו כולנו נתאגד מסביב למה שאני אומר: יש את הוראת השעה, שתעבור ותפתור חלק גדול מהבתים.

גדעון עזרא: מה התאריך הקובע של ועדת גזית?

שרית דנא: היא עדין לא סיימה את עבודתה.

גדעון עזרא: יש לה תאריך קובע, או שאת לא יודעת?

אליהו סויסה: להערכתי, היא תתחיל מהתקופה או השנה שסיימה ועדת מרקובץ' ולא אכפת לי שיקבעו עד איזו שנה.

אליהו סויסה: אם זה חל בתוך תכנית מיתאר, לא אכפת לי שיכשירו את הבתים.

אליהו סויסה: אתה לא תלך להרוס בית שנמצא.

אליהו סויסה: ..

גדעון עזרא: אף אחד לא יבנה עם רשיון עכשיו.

אליהו סויסה: זאת בעיה אחרת.

אליהו סויסה: חברת הכנסת ג'בארה, אין בית שקיבל היתר בניה ולא מחברים אותו.

אליהו סויסה: אין דבר כזה.

אליהו סויסה: כי אם יש לו היתר בניה...

חוסניה ג'בארה: צריכים להסתכל על השנים שלפני שנת 1965...

אליהו סויסה: אז לזה התייחסתי.

אליהו סויסה: לפני שנת 1965 אמרנו שיש חוות דעת וזה חדש בשבילי שיש חוות דעת.

אליהו סויסה: משנת 1965 עד סוף ועדת מרקוביץ' ומוועדת מרקוביץ' ועד גזית, ועדת גזית תטפל.

אליהו סויסה: יש גם הוראת שעה ולכן אני חושב שהוויכוח לא קיים בכלל.

מוחמד כנעאן: אבל מה עם הישובים הלא מוכרים אדוני?

אליהו סויסה: את הישובים הלא מוכרים, משרד הפנים מתכנן.

אליהו סויסה: אין ישובים לא מוכרים היום.

אליהו סויסה: בנגב בונים כל הזמן, על כל כמה משפחות אומרים שיש 7 או 8 תכניות על הישובים הלא מוכרים האלה שהיכרנו בהם.

אליהו סויסה: אין ישובים לא מוכרים.

אליהו סויסה: היכרנו בכולם.

אליהו סויסה: האחרון שהיכרנו היה ערב אל-נעים.

אליהו סויסה: זה היה עוד בתקופתי.

אליהו סויסה: אין יותר ישובים לא מוכרים.

מוחמד כנעאן: יש.

אליהו סויסה: אני לא זוכר.

אליהו סויסה: מה שלא מתוכנן צריך לתכנן.

אליהו סויסה: אם הכירו בו, חייבים לתכנן אותו מיד.

אליהו סויסה: שלא תחשבו שבזה פתרנו את הבעיות, כי לתכנן ישוב זה לא פיתרון בעיה.

אליהו סויסה: לעשות את תשתיות הישוב זה הרבה מאוד מיליונים או מיליארדים אפילו.

אליהו סויסה: בזה אני מוכן ללכת איתכם למלחמה והולכים איתכם כל הזמן.

אליהו סויסה: אבל, אל תטענו טענות שלא קשורות לעניין.

אליהו סויסה: תעזבו מה שהיה.

אליהו סויסה: אִלי פאט מַת.

אליהו סויסה: עכשיו צריך להסתכל קדימה, מה עושים?

אליהו סויסה: ועדת גזית תפתור את רוב הבעיות.

מוחמד ברכה: איך תסתכל קדימה אם מישהו צובט אותך כל הזמן מאחורה?

אליהו סויסה: אל תשים לב, אני מאחוריך.

מוחמד כנעאן: בנושא של שכונת ג'לאסה למשל, זו שכונה שאנשים חיים שם עשרות שנים.

אליהו סויסה: אני לא מעודכן בזה.

אליהו סויסה: להערכתי יהיה ויכוח האם לצרף אותה לתכנית המיתאר של...

דובר: יש החלטה שמצרפים אותה.

אליהו סויסה: אני לא יודע לענות לך על זה עכשיו, אבל צריך לשבת ולפתור את הבעיות.

אליהו סויסה: לכן, בואו נראה מה אפשר לשחרר מיד: את הוראת השעה נגמור מהר ונביא את זה.

אליהו סויסה: ועדת גזית, אם תגמור את העבודה, ישארו אחר כך עוד הרבה בתים שלא...

מוחמד כנעאן: אדוני, הישובים שהיכרתם בהם שאין תכנית והיא בשלבי תכנון מחוייבים בחשבון?

אליהו סויסה: אני לא יודע מה מצבם היום.

חוסניה ג'בארה: כבוד השר, אתה אורח של הוועדה ומדובר בחשמל, אני רוצה להתייחס לנקודה שלא קשורה לחיבור חשמל לבתים.

חוסניה ג'בארה: אני רוצה לבקש שתיתן הוראה לחברת החשמל לקבל אקדמאים ומועסקים ערבים.

חוסניה ג'בארה: כידוע לכולנו, אחוז המועסקים הערבים שמועסקים בחברת החשמל הוא 0, אז אני מבקשת ממך לטפל בזה.

דוד אזולאי: תודה רבה.

אליהו סויסה: הלוואי שכל המפלגות האחרות יעשו למען המיגזר הערבי עשירית ממה שאנחנו עשינו ועושים.

איברהים סועאד: אני מקווה שאחרי שכל אחד יילך הביתה, הוא יזכור את הבעיה של ג'לאסה.

איברהים סועאד: זו בעיה אנושית ובעיה כואבת והגיל שלה 52 שנים.

איברהים סועאד: אני מבקש שתינתן הוראה לחבר אותנו לחשמל.

איברהים סועאד: אנחנו שילמנו.

דוד אזולאי: תשובה לתושבי ג'לאסה: אני מקווה שהבעיה שלכם תיפתר במסגרת הארכת תוקף הוראות השעה.

דוד אזולאי: אני מאוד מקווה שהבעיה של ג'לאסה תמצא את פיתרונה בדיונים שיתקימו מחר.

דוד אזולאי: ולא, אנחנו נקיים דיון מיוחד בוועדה, בהשתתפות נציג המועצה האזורית והממונה על המחוז והנוגעים בדבר, על מנת למצוא פיתרון.

דוד אזולאי: אני מלווה את זה הרבה זמן בהתכתבויות.

דוד אזולאי: אז אני חושב, שכדאי שתמתינו בסבלנות ונראה איך ייגמר הדיון שם.

דוד אזולאי: אם הבעיה לא תיפתר, נא לחזור אלי ונקיים כאן דיון.

דוד אזולאי: אני רוצה לגשת לסיכום הדיון: הוועדה מקדמת בברכה ומעריכה את הצהרת השר לחברי הוועדה, בעניין הארכת הוראת שעה ל-3 שנים בדיון שיתקיים ביום רביעי, 26 בינואר 2000, בהשתתפות משרד הפנים.

דוד אזולאי: הוועדה מבקשת לזרז את כל ההליכים.

דוד אזולאי: הוועדה תקדם חקיקה ותיתן עדיפות לקיים דיונים בוועדה, כדי לאשר את החקיקה לחיבורי החשמל.

דוד אזולאי: הוועדה פונה למשרד הפנים ולמשרד התשתיות לקבל החלטה בעניין הבתים שביקשו חיבור חשמל ושילמו על כך ולא חוברו.

דוד אזולאי: הוועדה פונה למשרד הפנים והתשתיות למצוא פיתרון למבני הציבור שאינם מחוברים לחשמל.

דוד אזולאי: תודה רבה.

דוד אזולאי: הישיבה נעולה.